<classify> PAMOJA na kupatikana kwa mfanyabiashara maarufu nchini, Mohammed Dewji Mo, Jeshi la Polisi limesema ndio kwanza upelelezi wa jambo hilo unaanza mpaka pale watakapopatikana watekaji, iwe hai au miili yao na wangechelewa wangekamatwa.Aidha, jeshi hilo limetoa onyo kali kwa watu wanaobeza kazi zake na kutumia vibaya tukio la kutekwa Mo. Kwa upande wake, Mo Dewji amemshukuru Rais John Magufuli, Jeshi la Polisi na Watanzania wote kwa kumuombea na juhudi zilizofanikisha kupatikana kwake salama.Kauli ya MoNajisikia vizuri, namshukuru Mungu, pia namshukuru Mheshimiwa Rais na Jeshi la Polisi. Asanteni mimi ni mzima nawashukuru Watanzania wote, mmeniombea, asanteni sana.Mo alitekwa Oktoba 11 mwaka huu saa 11 alfajiri, kwenye Hoteli ya Colosseum iliyoko Oysterbay jijini Dar es Salaam alikokuwa ameenda kufanya mazoezi. Pamoja na Jeshi la Polisi kufanya kazi yake ya kufanya upelelezi kumtafuta, familia yake pia ilitangaza zawadi ya Sh bilioni moja kwa atakayefanikisha kumpata.Bilionea huyo mwenye ukwasi mkubwa, kiasi cha kumfanya awe miongoni mwa mabilionea barani Afrika, tena katika umri mdogo, alipatikana usiku wa kuamkia jana akiwa ametelekezwa kwenye Viwanja vya Gymkhana Barabara ya Ghana jirani na Ubalozi wa Denmark.AlivyopatikanaBaba yake Mo, Gulam Dewji akisimulia alivyopatikana mwanawe, alisema saa 8 usiku, alipigiwa simu akielezwa kuwa mwanawe huyo amepatikana.Alielezea kuwa juzi saa 8.30 usiku alipigiwa simu ambako alipewa taarifa kuwa Mo amepatikana kwenye gari lililotelekezwa kwenye Viwanja vya Gymkhana, baada ya kushushwa hapo na kutembea kutafuta msaada wa simu na kumpigia, ingawa haikuelezwa ilitumiwa simu ya nani.Tumempata, yuko salama kiafya kwa asilimia 100 yuko vizuri labda kisaikolojia kwa ajili ya kutekwa, tulipigiwa simu saa 8.30 baada ya kuachwa hapo, tunamshukuru Rais Magufuli kwa kuagiza vyombo vya ulinzi na usalama kumtafuta, alisema baba yake Mo.Baada ya kumchukua eneo la tukio, walimpeleka nyumbani ambako walimkuta na majeraha kidogo ya kufungwa na kamba mikononi na pia walifanya mawasiliano na polisi.Aidha, alimshukuru Rais John Magufuli kwa kuagiza vyombo vya ulinzi na usalama kumtafuta mtoto wake na pia alishukuru watu mbalimbali waliokuwa wakitoa taarifa za kupatikana kwake.IGP Sirro Mkuu wa Jeshi la Polisi nchini, Inspekta Jenerali Simon Sirro aliyekuwa Dodoma kikazi, alirudi jana ghafla baada ya kupokea taarifa ya kupatikana mfanyabiashara huyo na kufikia kwenye eneo la tukio ambako lilitelekezwa gari lililodaiwa kumteka aina ya Toyota Surf.Jana juzi niliwaeleza kwamba tumejua mtandao, na kweli tulikua tunaujua, wapi plani imefanyikia, wameondoka kwenye nchi yao na kuja hapa tunajua kwa hiyo mazingira niliyoeleza, picha na namba za gari ni zile zile na ninyi waandishi wa habari mnaona hapa, na wangechelewa tungewakamata, alisema IGP Sirro.Alisema kukamata watu hao, kungekuwa kwa aina yake na wanapojaribu kuja kufanya mambo yao ya hovyo, wasifikiri kuwa Tanzania ni ya mchezo. Alisisitiza kuwa jeshi hilo litaendelea kuwasaka popote walipojificha.Aidha, aliwataka Watanzania kuwa wamoja katika matukio kama hayo ; na sio kuwagawanywa na watu ambao kazi yao ni kukaa kulikebehi jeshi hilo.Kuna kikundi cha watu wachache ambacho wanajaribu kujenga uadui na majeshi yetu, mimi sijui wanatumwa na nani, jeshi la polisi linapofanya kazi yao wanaingilia, watanzania wenzangu tujiulize lengo lao ni nini hasa, hawa kweli ni Watanzania? Lengo lao ni nini? alihoji IGP Sirro.Alisema unapojenga uadui na Jeshi la Polisi au na majeshi mengine, inaeleweka kuwa una ajenda ya siri ili nchi isiwe na amani na utulivu.Jana nilizungumza kwenye mkutano na waandishi wa habari lakini kuna watu wachache, sijui nia yao ni nini wao ndio wanatufundisha, wao ndio wanatuelekeza, wao ndio wanajua kila kitu, niwaombe sana watu hao wajitahidi kushirikiana na vyombo vya dola kama wanatumiwa vibaya hatutawapa nafasi, aliongeza.Alisema watu waliomteka Mo baada ya kwenda kumfungia eneo, ambalo mfanyabiashara huyo hakulijua, walimwambia kuwa wanataka fedha, ingawa hawakutaja kiwango.Alisema bilionea huyo aliwapa watekaji hao namba ya simu ya baba yake ili wampigie, lakini hawakufanya hivyo, waliogopa na baadaye kuamua kuja kutelekeza gari pamoja na Mo. Alibainisha watekaji hao watatu, wawili walikuwa wakiongea Kiingereza na mmoja alikuwa akiongea Kiswahili.Kamanda MambosasaKamanda wa Polisi Kanda Maalumu ya Dar es Salaam, Lazaro Mambosasa akizungumza muda mfupi baada ya kupatikana Mo, alisema kazi ya jeshi la Polisi baada ya kupatikana, inaanza ili kuwapata wahusika, ambao amewaomba wananchi waendelee kutoa taarifa.Kamanda Mambosasa alisema gari iliyotajwa kuhusika kumteka Mo, ndiyo iliyotelekezwa ingawa namba imebadilishwa, lakini kwenye vioo vya gari hiyo inaonekana namba ile iliyotajwa na Jeshi la Polisi yaani AGX 404 MC huku namba mpya waliyobandika kwenye gari hiyo ikiwa ni T314 AXX.Mwisho hawa wamefanya maamuzi ya kumuachia, bahati nzuri ni mzima ana afya njema isipokuwa misukosuko aliyoipata kufungwa na kuzuiliwa kuona kwa muda wote huo, alisema Mambosasa na kuongeza:Watanzania wamekuwa ni wepesi sana kuingilia shughuli za Polisi na upelelezi, hili lilisemwa sana na wengine kuleta kejeli kwamba mlionaje gari na mambo mengi, lakini leo wanaumbuliwa na ukweli huu.Alisema yanapotokea matukio kama hayo, ni vema kuwaachia wataalamu wa upelelezi kufuatilia na kupata majibu, lakini kuingilia na kupotosha ni fedheha kwao.Alishukuru watu mbalimbali kwa taarifa zao, Jeshi la Polisi kwa ushirikiano wao na pia vyombo vya habari. Silaha IGP Sirro alionesha silaha zilizopatikana katika gari iliyotelekezwa na watekaji, ambazo ni bunduki ya kivita AK47 na risasi zake 19 na pia bastola tatu na risasi zake 16.Uwezekano mkubwa wamekuja nayo silaha hii ya kivita kutoka kwao ili waje kutupa shida, kama tusipoungana tutapata shida sana, fikiria anakuja kutekwa MO kwa silaha nne ni hatari sana, na wangetoka naye ingekuwa shida sana, alisema IGP Sirro.Ulinzi Mwandishi wa habari hizi alifika nyumbani kwa mfanyabiashara huyo, Oysterbay ambalo ulinzi uliimarishwa kwa kuwa na askari polisi na askari wa kampuni ya ulinzi huku ndugu wakiingia kumuona.Msemaji wa familia, Azim Dewji alilishukuru Jeshi la Polisi kwa kufanikisha kupatikana kwa mtoto wao, pamoja na Watanzania wote kwa dua zao.Alisema Mo anapumzika, wataujulisha umma endapo atazungumza na vyombo vya habari.Juzi IGP alisema Watuhumiwa wanaoendelea kushikiliwa wapo nane kati ya 27 kwa ajili ya upelelezi. Tunaomba masuala ya siasa yasihusishwe na tukio hili. Tunaomba muwe wavumilivu mtapata majibu kwani upelelezi unahitaji muda na gharama.  <topic>: KITAIFA 